د پاکستان د ملي امنیت شورا سلاکار کابل ته راغلی دی
د پاکستان  د ملي امنیت شورا سلاکار معید یوسف له طالب چارواکو سره پر یو لړ مسائلو د خبرو لپاره کابل ته راغلی دی.
په کابل کې د پاکستان سفیر منصور احمد خان نن شنبه جنورۍ ۲۹ (سلواغې نهمه) پر خپل ټویټر پاڼه لیکلي چې د پاکستان ملي امنیت شورا سلاکار د یو لوړپوړي حکومتي پلاوي په مشرۍ کابل ته راغلی دی. هغه ویلي چې معید یوسف په کابل کې د طالبانو د بهرنیو چارو له وزیر امیر خان متقي سره لیدلي دي. په کابل کې د پاکستان سفیر همدارنګه ویلي چې معید یوسف به له نورو طالب چارواکو سره هم وګوري. پر همدې مهال د طالبانو د ویاند مرستیال انعام الله سمنګاني نن شنبه جنورۍ ۲۹ (سلواغې نهمه) رسنیو ته کابل ته د پاکستان د ملي امنیت شورا د سلاکار سفر تائید کړی دی. ټاکل شوې وه چې د پاکستان د ملي امنیت شورا سلاکار معید یوسف د تیرې مرغومې میاشتې پر ۲۸مه کابل ته سفر کړی وای، خو هغه مهال یاد سفر د هوا د خرابوالي له امله ځنډول شوی و. د پاکستان حکومت تر دا مهاله کابل ته د دغه هیواد د ملي امنیت شورا د سلاکار دسفر په اړه څه نه دي ویلي. د پاکستان د ملي امنیت شورا سلاکار پر داسې مهال کابل ته سفر کوي چې په دې وروستیو کې ځینې ویدیوګانې خپرې شوې چې په کې یو شمېر طالب وسله وال د ډیورنډ په کرښه باندې د پاکستان له لوري لګول شوي اغزن تارونه لېرې کوي. د پاکستان د ملي امنیت سلاکار د پنجشنبې په ورځ جنورۍ ۲۷ (سلواغې ۷) د خپل هیواد د پارلمان د بهرنیو اړیکو په یوه غونډه کې ویلي چې د طالبالنو په حکومت کې د سلسله مراتب د نشتون په دلیل د افغانستان او پاکستان د پولې په اړږدو کې د اغزن سیم د لرې کولو پیښې رامنځته شوي دي. هغه همداشان ویلي چې د پاکستان لوړپوړي مقامات او د طالبانو مقامات د سرحدي کټارو لګو په اړه یو نظر لري او په وینا یې هغه کسان چې ددې کار خنډ کیږي د طالبانو د حکومت د سیاست استازیتوب نه کوي. ښاغلي یوسف، دا ادعا هم کړې چې هیڅ شک نشته چې د پاکستان ضد ترهګرې ډلې د افغانستان دننه فعالیت لري. پاکستاني مقاماتو د طالبانو له واکمن کیدو دمخه هم ورته ادعاوی مطرح کړې وې خو د افغانستان د پخواني حکومت مقاماتو تل پاکستان ترهګرو ډلو ته په پناه ورکولو او د طالبالنو په ګډون د هغو ډلو په تمویل او ملاتړ تورن کړی و چې په افغانستان کې یې یاغیتوب کاوه. کابل ته له راتګ دمخه په اسلام اباد کې ښاغلي یوسف خبریالانو ته ویلي‌ وو چې د طالبانو د حکومت له چارواکو سره به د افغانستان او پاکستان ترمنځ په تجارتي او اقتصادي او سرحدي مسایلو خبرې کوي. افغانستان کې د طالبانو د بیا واکمن کیدو وروسته د پاکستان د استخباراتو د مشر په ګډون یو شمېر پاکستاني چارواکو افغانستان ته سفرونه کړي او هلته یې له طالب مشرانو سره لیدلي دي.